La Cotorra de la Vall: Avui se celebra el II Concurs Professional d'arròs al forn amb cigrons i panses
Avui se celebra el II Concurs Professional d'arròs al forn amb cigrons i panses
Avui, a partir de les 10 del matí, se celebra el II Concurs Professional d’Arròs de Vigília, és a dir, el popular "arròs de cigrons i panses" organitzat per l’Associació de comerciants i empresaris de la platja de Tavernes (ACEPLAT), en col·laboració amb l’Ajuntament de Tavernes. El concurs inclou un concurs de postres que té com a ingredient bàsic la taronja.
Els participants cuinaran les cassoles que optaran a estar entre els tres millors plats que aconseguiran els premis de 800, 300 i 150 euros, respectivament. Les millors postres s’enduran un premi de 200 euros, a més del trofeu i el diploma que rebran els premiats.
Josep Llàcer ha remarcat l'aposta del govern de Compromís de potenciar la gastronomia típica de Tavernes com un aspecte més de potenciació del turisme de qualitat. Així aquesta segona edició del Concurs Professional presenta novetats i un jurat d’excepció amb cuiners amb estrela Michelin. L'objectiu del concurs, ha recordat el regidor, és donar a conèixer la nostra platja, la nostra cuina i els productes típics de la nostra terra.
El plat d'arròs de vigília puntuarà per degustació, vista i conformitat dels ingredients. El jurat encarregat de degustar i puntuar seran Manuel Alonso de "Restaurant Casa Manolo" (Daimús) 1 estrela Michelin, Josep Palomares del "Restaurant Xiri" (Monóver) i Antonio López de "El camí vell " (Alzira).